ՀԻՄՆԱՎՈՐՈՒՄ
««ԿԱՌԱՎԱՐՈՒԹՅԱՆ ԿԱՌՈՒՑՎԱԾՔԻ ԵՎ ԳՈՐԾՈՒՆԵՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», ««ՊԵՏԱԿԱՆ ԿԱՌԱՎԱՐՄԱՆ ՀԱՄԱԿԱՐԳԻ ՄԱՐՄԻՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», «ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ», «ՊԵՏԱԿԱՆ ԳՈՒՅՔԻ ՄԱՍՆԱՎՈՐԵՑՄԱՆ (ՍԵՓԱԿԱՆԱՇՆՈՐՀՄԱՆ) ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ», «ՊԵՏԱԿԱՆ ԳՈՒՅՔԻ ՄԱՍՆԱՎՈՐԵՑՄԱՆ 2017-2020 ԹՎԱԿԱՆՆԵՐԻ ԾՐԱԳՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ԵՎ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՋՐԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ
1. Իրավական ակտերի ընդունման անհրաժեշտությունը.
Կառավարության կառուցվածքի և գործունեության մասին» օրենքում լրացում և փոփոխություններ կատարելու մասին», ««Պետական կառավարման համակարգի մարմինների մասին» օրենքում լրացումներ և փոփոխություններ կատարելու մասին», «Պետական գույքի կառավարման մասին» օրենքում փոփոխություն կատարելու մասին», «Պետական գույքի մասնավորեցման (սեփականաշնորհման) մասին» օրենքում փոփոխություն կատարելու մասին», «Պետական գույքի մասնավորեցման 2017-2020 թվականների ծրագրի մասին» օրենքում փոփոխություն կատարելու մասին» և «Հայաստանի Հանրապետության ջրային օրենսգրքում փոփոխություն կատարելու մասին» օրենքների նախագծերի ընդունման անհրաժեշտությունը պայմանավորված է Պետական գույքի կառավարման կոմիտեն և Ջրային կոմիտեն ՀՀ տարածքային կառավարման և ենթակառուցվածքների նախարարության ենթակայությունից ՀՀ կառավարության ենթակայությանը փոխանցելու ինչպես նաև Պետական գույքի կառավարման կոմիտեն Պետական ակտիվների կառավարման կոմիտեի, Ջրային կոմիտեն՝ Հողի և ջրի կոմիտե վերանվանելու անհրաժեշտությամբ։
1.1 Կարգավորման հարաբերությունների ներկա վիճակը և առկա խնդիրները
«Պետական կառավարման համակարգի մարմինների մասին» 2018 թվականի մարտի 23-ի ՀՕ-260-Ն օրենքի 6-րդ հոդվածով սահմանվել են նախարարությանը ենթակա մարմինները, որոնց կազմում ներառվել է նաև Պետական գույքի կառավարման կոմիտեն, «Կառավարության կառուցվածքի և գործունեության մասին» 2018 թվականի մարտի 23-ի ՀՕ-253-Ն օրենքի հավելվածով սահմանվել են նախարարություններին վերապահված գործունեության հիմնական ոլորտները, որի 14-րդ կետով սահմանված է, որ պետական գույքի կառավարման ոլորտում ՀՀ կառավարության քաղաքականությունը մշակում և իրականացնում է ՀՀ տարածքային կառավարման և ենթակառուցվածքների նախարարությունը։ Պետական գույքի կառավարման կոմիտեն ներկայումս հանդիսանում է Տարածքային կառավարման և ենթակառուցվածքների նախարարությանը ենթակա մարմին։ Միաժամանակ «Պետական գույքի կառավարման մասին» օրենքով Պետական գույքի կառավարման կոմիտեն սահմանված է որպես պետական գույքի կառավարման մարմին, իսկ պետական գույքի կառավարման քաղաքականությունը վերապահված է Կառավարությանը, որի մշակումն ու իրագործումը ևս կազմակերպվում է Պետական գույքի կառավարման կոմիտեի կողմից։ Կոմիտեի գործառույթները չեն սահմանափակվում նախարարությանը ենթակա մարմնի նեղ ոլորտային գործառույթով, քանի որ Պետական գույքի կառավարման կոմիտեին վերապահված են պետական գույքի (ակտիվների) կառավարմանն առնչվող՝ պետական կառավարման տարբեր ոլորտներ ընդգրկող գործառույթներ, այդ թվում՝
•	պետական գույքի հաշվառում և գույքագրում,
•	պետական գույքի օտարում, վարձակալություն և մասնավորեցում,
•	պետական մասնակցությամբ ընկերություններում պետության բաժնեմասերի կառավարում,
•	պետական գույքի օգտագործման արդյունավետության գնահատում,
•	պետության գույքային շահերի պաշտպանություն,
•	պետական գույքի կառավարման գործընթացների համակարգում տարբեր նախարարությունների և պետական մարմինների միջև։
Այսպիսով, Պետական գույքի կառավարման կոմիտեի գործունեությունն իր բնույթով միջոլորտային է և վերաբերում է պետական ակտիվների, այդ թվում՝ գույքի, ամբողջությանը՝ անկախ դրա՝ որևէ կոնկրետ նախարարության կամ պետական կառավարման այլ մարմնի գործունեության ոլորտում օգտագործվելու հանգամանքից։ Պետական ակտիվները հանդիսանում են Հայաստանի Հանրապետության սեփականությունը, և դրանց կառավարման քաղաքականության իրականացման համար օրենքով սահմանված լիազորություններն իրականացվում են պետական կառավարման համակարգի համապատասխան մարմինների կողմից։ Հետևաբար՝ պետական ակտիվների կառավարման մասնագիտացված մարմնի ենթակայությունը պետք է համապատասխանեցվի պետական ակտիվների կառավարման՝ պետական կառավարման տարբեր ոլորտներ ընդգրկող բնույթին և դրա նկատմամբ միասնական պետական քաղաքականության իրականացման անհրաժեշտությանը։ Մինչդեռ առկա ենթակայության պայմաններում առաջանում է նաև գործառույթների տարանջատման խնդիր․ Պետական գույքի կառավարման կոմիտեն, որը կառավարում է տարբեր նախարարությունների և պետական մարմինների գույքը, միաժամանակ գտնվում է մեկ ոլորտային նախարարության անմիջական ենթակայության ներքո։ 
[bookmark: _Hlk238226106]«Կառավարության կառուցվածքի և գործունեության մասին» 2018 թվականի մարտի 23-ի ՀՕ-253-Ն օրենքի հավելվածով սահմանվել են նախարարություններին վերապահված գործունեության հիմնական ոլորտները, որի 14-րդ կետով սահմանված է, որ պետական սեփականություն հանդիսացող ջրային համակարգերի կառավարման և անվտանգ օգտագործման, ջրային համակարգերի կառավարման ՀՀ կառավարության քաղաքականությունը մշակում և իրականացնում է ՀՀ տարածքային կառավարման և ենթակառուցվածքների նախարարությունը։
Փաստացի Ջրային կոմիտեի գործունեությունը չի սահմանափակվում պետական սեփականություն հանդիսացող ջրային համակարգերի կառավարմամբ, Ջրային կոմիտեն մշակում և իրականացնում է ողջ հանրապետության ջրային համակարգերի հեռանկարային զարգացման ծրագրերը, և կառավարման քաղաքականությունը, որի պատասխանատուն Կառավարությունն է։ 
Ջրային ոլորտի զարգացումը հանդիսանում է ՀՀ կառավարության առաջնահերթություններից մեկը։ 
Ջրային ոլորտի զարգացման գործընթացում մեծ դերակատարում ունի ջրային համակարգերի զարգացումը և հողային ռեսուրսների արդյունավետ օգտագործումը, իսկ ջրային ոլորտի և ջրային ենթակառուցվածքների արդյունավետ զարգացման ու հողային ռեսուրսների արդյունավետ օգտագործման միջոցառումներն ու հեռանկարային ծրագրերը սերտ փոխկապակցված են։ 

1.2. Առկա խնդիրների առաջարկվող լուծումները 
Վերոգրյալ գործառույթների բնույթից բխում է, որ Պետական գույքի կառավարման կոմիտեի գործունեությունը չի սահմանափակվում տարածքային կառավարման կամ ենթակառուցվածքների ոլորտով։ Պետական գույքի կառավարման կոմիտեի կողմից իրականացվող պետական գույքի և այլ ակտիվների (պետությանը պատկանող բաժնետոմսերի) կառավարման գործառույթներն ընդգրկում են պետական կառավարման տարբեր ոլորտներում օգտագործվող և կառավարվող ակտիվները, ուստի դրանց իրականացումը պահանջում է այլ ակտիվների, այդ թվում՝ պետական գույքի կառավարման միասնական մոտեցումների և սկզբունքների կիրառում Կառավարության ենթակայությամբ գործող մարմնի կողմից։
Հաշվի առնելով Պետական գույքի կառավարման կոմիտեին վերապահված գործառույթների միջոլորտային բնույթը՝ պետական ակտիվների կառավարման մասնագիտացված մարմնի գործունեության կազմակերպական ենթակայությունը նպատակահարմար է սահմանել ՀՀ կառավարության մակարդակում՝ ապահովելով դրա գործունեության կապը պետական ակտիվների կառավարման միասնական քաղաքականության և ռազմավարական ուղղությունների հետ։ Այս մոտեցումը հնարավորություն կտա առավել հստակ տարանջատել պետական ակտիվների կառավարման ոլորտում քաղաքականության մշակման և իրականացման, ինչպես նաև առանձին ոլորտներում պետական գույքի և այլ ակտիվների օգտագործման հետ կապված գործառույթները։
Նշվածի հիմքով, ինչպես նաև հաշվի առնելով բաժնետիրական ընկերությունների կառավարման բնագավառում Պետական գույքի կառավարման կոմիտեին վերապահված նոր լայնածավալ գործառույթները՝ Պետական գույքի կառավարման կոմիտեն նպատակահարմար է դարձնել ՀՀ կառավարությանը ենթակա մարմին՝ պահպանելով այն որպես պետական գույքի և այլ ակտիվների կառավարման մասնագիտացված կենտրոնական մարմին, ինչպես նաև վերանվանել Պետական ակտիվների կառավարման կոմիտեի։
Այս դեպքում Կառավարությունը կսահմանի պետական ակտիվների կառավարման միասնական քաղաքականությունը և ռազմավարական ուղղությունները, իսկ Պետական գույքի կառավարման կոմիտեն կապահովի դրանց մասնագիտացված և պրոֆեսիոնալ իրականացումը։
Միաժամանակ նախարարությունները կպահպանեն իրենց ոլորտներում պետական գույքի օգտագործման անհրաժեշտությունը և պահանջները ձևավորելու գործառույթը, սակայն պետական ակտիվների կառավարման ընդհանուր համակարգումը կիրականացվի Կառավարության կողմից սահմանված քաղաքականության և լիազորությունների շրջանակում՝ Պետական գույքի կառավարման կոմիտեի միջոցով։
Նախագծերով առաջարկվում է «Պետական կառավարման համակարգի մարմինների մասին» օրենքի 4-րդ հոդվածով սահմանված ՀՀ կառավարությանը ենթակա մարմինների ցանկում ներառել նաև Պետական ակտիվների կառավարման կոմիտեին՝ Պետական գույքի կառավարման կոմիտեին հանելով նշված օրենքի 6-րդ հոդվածով սահմանված նախարարությանը ենթակա մարմինների ցանկից։ Միաժամանակ առաջարկվում է համապատասխան փոփոխություն կատարել «Կառավարության կառուցվածքի և գործունեության մասին» օրենքի հավելվածի ՀՀ տարածքային կառավարման և ենթակառուցվածքների նախարարությանը վերապահված գործունեության հիմնական  ոլորտներում՝ հանելով պետական գույքի կառավարման ոլորտում Նախարարությանը վերապահված լիազորությունը, ինչպես նաև փոփոխություն կատարել «Պետական գույքի կառավարման մասին» օրենքում՝ նախատեսելով, որ Պետական գույքի կառավարման մարմինը Պետական ակտիվների կառավարման կոմիտեն է։ 
Ջրային կոմիտեի գործունեությունները չեն սահմանափակվում տարածքային կառավարման կամ ենթակառուցվածքների ոլորտով։ 
Ջրային կոմիտեի անվանափոխությունը և ենթակայության փոփոխությունը Հողի և ջրի կոմիտեի պայմանավորված է Հայաստանի գյուղատնտեսական նշանակության, ինչպես նաև՝ գյուղատնտեսական պոտենցիալ ունեցող այլ նպատակային նշանակության հողային ռեսուրսների արդյունավետ կառավարմամբ։
Մասնավորապես, գլոբալ կլիմայական փոփոխություններին հարմարվողականության և ազդեցությունների մեղմացման համատեքստում, ինստիտուցիոնալ մարտահրավեր է՝ ապահովել գյուղատնտեսական պոտենցիալ ունեցող հողային ռեսուրսների և ոռոգման ջրամատակարարման ինտեգրացված կառավարման ապահովումը, ինչը առավել արդյունավետ հնարավոր է իրացնել մեկ միասնական կառավարման մարմնի միջոցով։ Բացի դա, Հայաստանի Հանրապետության համար մարտահրավեր է նաև ժամանակակից գյուղատնտեսությանը համապատասխանող ոռոգման ենթակառուցվածքների արդիականացումը։ Այս մարտահրավերը պահանջում է հողային ռեսուրսների հաշվառման, դրանց խոշորացման հնարավորությունների ուսումնասիրման, խոշորացման փորձնական ծրագրերի մշակման և իրականացման այնպիսի մոտեցումներ, որոնք մշակված և համադրված լինեն հասանելի ոռոգման ջրային ռեսուրսների և դրանց մատակարարման ենթակառուցվածների հետ։ Այսպիսի մոտեցումները ինստիտուցիոնալ առումով ոչ միշտ է հնարավոր արդյունավետորեն ապահովել, երբ գործառույթները տարաբաժանված են տարբեր գերատեսչությունների միջև։
Բացի դա, հողային և ջրային ռեսուրսների ինտեգրված կառավարման մեկ միասնական մարմնի ձևավորման պարագայում հնարավոր կլինի ստեղծել նախադրյալներ և նախապայմաններ՝ գյուղատնտեսության մեջ բարձրարժեք մշակաբույսերի մշակության, ոռոգման նոր տեխնոլոգիաների կիրառության, էներգաարդյունավետ ոռոգման համակարգերի/ենթակառուցվածքների զարգացման համար, դրանք մշտապես համադրելով/ինտեգրելով հնարավոր հասանելի ջրաքանակների և այդ ջրաքանակների հնարավոր արդյունավետ օգտագործման գործելակերպերի հետ։
Մեկ այլ կարևոր հանգամանք է գյուղատնտեսական և այդպիսի պոտենցիալ ունեցող այլ նպատակային նշանակության հողային ռեսուրսների մելիորատիվ նախաձեռնությունների զարգացումը՝ հողային ռեսուրսների և ջրային ենթակառուցվածքների պատասխանատու մեկ միասնական  մարմնի կողմից։ Այս պարագայում, մելիորացիոն գործառույթներ ունեցող ներկա կառույցի («Մելիորացիա» ՓԲԸ՝ 100% պետական բաժնեմասով) կարողությունների բարելավման և կանոնադրական գործառույթների ընդլայնման և այդ կառույցի՝ ստեղծվելիք Հողի և ջրի կոմիտեի կազմում ներառելու միջոցով հնարավորություն կընձեռնվի մելիորատիվ վիճակի բարելավման գործողություններ նախաձեռնել զգալի մակերեսով հողատարածքներում՝ Հայաստանի Հանրապետության ամբողջական տարածքում։ Ներկայում այդ գործառույթները սահմանափակված են միայն դրենաժային համակարգերի մաքրմամբ՝ հիմնականում Արարատյան դաշտում։
Նախագծերով առաջարկվում է նաև ՀՀ կառավարությանը ենթակա մարմինների ցանկում ներառել Հողի և ջրի կոմիտեն՝ նշված օրենքի 6-րդ հոդվածով սահմանված նախարարությանը ենթակա մարմինների ցանկից հանելով Ջրային կոմիտեն։ Միաժամանակ առաջարկվում է համապատասխան փոփոխություն կատարել «Կառավարության կառուցվածքի և գործունեության մասին» օրենքի հավելվածի ՀՀ տարածքային կառավարման և ենթակառուցվածքների նախարարությանը վերապահված գործունեության հիմնական ոլորտներում՝ հանելով համապատասխան ոլորտների Նախարարությանը վերապահված լիազորությունը։ 
Էկոնոմիկայի նախարարության գյուղատնտեսական հողերի մշտադիտարկման, արդյունավետ օգտագործման, մելիորատիվ վիճակի բարելավման ու պահպանման գործառույթներին առնչվող իրավունքներն ու պարտականությունները իրավահաջորդության սկզբունքով փոխանցվում են Կառավարությանը ենթակա՝ Հողի և ջրի կոմիտեին կանոնադրությունները հաստատելու մասին համապատասխան իրավական ակտերով սահմանված ժամկետներում։
2. Ակնկալվող արդյունքը
Նախագծերի ընդունմամբ Պետական գույքի կառավարման կոմիտեն կվերանվանվի Պետական ակտիվների կառավարման կոմիտեի, ՀՀ կառավարությանը ենթակա և նախարարությանը ենթակա մարմինների ցանկը կտրվի նոր խմբագրությամբ, որի արդյունքում Պետական գույքի կառավարման կոմիտեն ՀՀ տարածքային կառավարման և ենթակառուցվածքների նախարարության ենթակայությունից կփոխանցվի ՀՀ կառավարության ենթակայությանը։ Պետական գույքի կառավարման կոմիտեի՝ Կառավարությանը ենթակա մարմին դառնալու արդյունքում ակնկալվում է՝
-պետական ակտիվների կառավարման միասնական և որևէ մարմնից անկախ մոտեցումների կիրառման ապահովում,
-պետական ակտիվների կառավարման ոլորտում պետության գույքային շահերի պաշտպանության արդյունավետության բարձրացում,
-պետական ակտիվների կառավարման և առանձին ոլորտներում պետական ակտիվների օգտագործման հետ կապված գործառույթների առավել հստակ տարանջատում,
-տարբեր նախարարությունների և պետական մարմինների միջև գույքային հարցերի ավելի արդյունավետ համակարգում,
-պետական ակտիվների կառավարման գործընթացներում միասնական մոտեցումների և կառավարման արդյունավետ մեխանիզմների ներդրման հնարավորությունների ընդլայնում,
-գործառույթների իրականացման կազմակերպական տարանջատման միջոցով հնարավոր ինստիտուցիոնալ ռիսկերի նվազեցում,
-պետական ակտիվների արդյունավետ կառավարման և դրա տնտեսական ներուժի առավել արդյունավետ օգտագործման հնարավորությունների ընդլայնում։
Հաշվի առնելով պետական ակտիվների կառավարման գործառույթների միջոլորտային բնույթը՝ Պետական գույքի կառավարման կոմիտեի՝ ՀՀ կառավարությանը ենթակա մարմնի կարգավիճակով գործունեությունը հնարավորություն կտա պետական ակտիվների կառավարման կազմակերպական ենթակայությունը համապատասխանեցնել դրա գործառութային ընդգրկմանը և պետական ակտիվների կառավարման միասնական քաղաքականության իրականացման անհրաժեշտությանը։
Հողի և ջրի կոմիտեի ստեղծմամբ հնարավորություն կընձեռվի նաև միավորել, մեկտեղել տարբեր գերատեսչություններում ձևավորված մասնագիտական և անձնակազմերի կարողությունները՝ ակնկալիքով, որ վերջիններիս սինխրոն և ներդաշնակեցված նախաձեռնությունները գյուղատնտեսական և ջրային համակարգերի կառավարման ոլորտների քաղաքականությունների մշակման հարցում կհանգեցնեն այդ ոլորտների շոշափելի, առարկայական զարգացմանն ու արդյունավետ ոլորտաին կառավարմանը։
Մեկ միասնական ինստիտուցիոնալ մարմնի ձևավորմամբ կստեղծվեն նախադրյալներ՝ վերլուծելու հողային ռեսուրսների և ջրային ենթակառուցվածքների կառավարման այնպիսի գործառույթներ, որոնք թեև վերապահված են մի շարք այլ գերատեսչությունների (Էկոնոմիկայի նախարարություն, ՇՄ նախարարություն, Կադաստրի կոմիտե, Քաղաքաշինության կոմիտե, տարածքային կառավարման և ՏԻՄ մարմիններ), սակայն ունեն համապարփակ և մեկ ինստիտուցիոնալ մարմնի կողմից իրացման անհրաժեշտություն։  
3. Նախագծի մշակման գործընթացում ներգրավված ինստիտուտները և անձինք
Նախագծերը մշակվել են ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեի և Ջրային կոմիտեի կողմից: 
4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.
««Կառավարության կառուցվածքի և գործունեության մասին» օրենքում լրացում և փոփոխություն կատարելու մասին», ««Պետական կառավարման համակարգի մարմինների մասին» օրենքում լրացում և փոփոխություն կատարելու մասին», ««Պետական գույքի կառավարման մասին» օրենքում փոփոխություն կատարելու մասին» և ««Հայաստանի Հանրապետության ջրային օրենսգրքում փոփոխություն կատարելու մասին» օրենքների նախագծերի ընդունմամբ պետական բյուջեի ծախսերի և եկամուտների ավելացում չի նախատեսվում: 
2027 թվականի պետական բյուջեի նախագծով Ջրային կոմիտեի և Պետական գույքի կառավարման կոմիտեի պահպանման նպատակով նախատեսված միջոցները ենթակայության փոփոխության ժամանակ կտեղափոխվի Հողի և ջրի ու Պետական ակտիվների կառավարման կոմիտեների համապատասխան բյուջե։
5. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».
Օրենքների նախագծերը բխում են ՀՀ կառավարության 2021 թվականի օգոստոսի 18-ի «Հայաստանի Հանրապետության կառավարության ծրագրի մասին» N 1363-Ա որոշմամբ հավանության արժանացած Հայաստանի Հանրապետության կառավարության 2021-2026թթ․ ծրագրի 3.3 «Ջրային տնտեսություն» բաժնի առաջին պարբերությամբ սահմանված ոլորտում իրականացվող բարեփոխումների զարգացման քաղաքականությունից, ինչպես նաև ծրագրի 6.7 «Պետական գույքի արդյունավետ կառավարում»  բաժնում ամրագրված կառավարության ստանձնած հանձնառություններից։
